У кожнага з герояў свая рэальная гісторыя, з якой ён прыйшоў да гледача, — гэта традыцыйна для спектакля тэатра вербатім (альбо дакументальнага тэатра), які будуецца на рэальных маналогах і дыялогах звычайных людзей. Спектакль “Чарнобыльская малітва” першым у нашай краіне выкарыстаў такую тэатральную тэхніку. Дарэчы, трэба адзначыць, што на самой справе аповесць “Чарнобыльская малітва” не мае аніякіх адносінаў да тэатру, бо гэта крыштальнай вады публіцыстыка, нешта кшталту рэпартажаў пра жыццё людзей. Таму і працаваць было складаней. Вельмі важна паведаміць пра сур’езныя рэчы так, каб глядач зацікавіўся, каб прымусіць яго шчыра спачуваць, адказваць душою, бо ў большасці сваёй сур’езныя рэчы не выклікаюць пачуццяў, а канстатуюць рэчаіснасць.